Document ID: 32005D0439

ODLOČBA KOMISIJE
z dne 13. junija 2005
o spremembi Odločbe Komisije 2005/131/ES glede finančne pomoči enemu izmed referenčnih laboratorijev Skupnosti na področju veterinarskega javnega zdravstvenega varstva (biološka tveganja) v Združenem kraljestvu za leto 2005
(notificirano pod dokumentarno številko K(2005) 1711)
(Besedilo v angleškem jeziku je edino verodostojno)
(2005/439/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1) in zlasti člena 28(2) Odločbe,
ob upoštevanju naslednjega:
(1)
Odločba Komisije 2005/131/ES z dne 7. februarja 2005 o finančni pomoči Skupnosti za leto 2005 za nekatere referenčne laboratorije Skupnosti pri bioloških tveganjih na področju veterinarskega javnega zdravstvenega varstva (2) navedenim laboratorijem dodeljuje finančno pomoč Skupnosti za izvajanje določenih nalog in dolžnosti.
(2)
Skupina strokovnjakov iz EU, ki ji je predsedoval referenčni laboratorij Skupnosti za transmisivne spongiformne encefalopatije (CRL), je 28. januarja 2005 potrdila odkritje goveje spongiformne encefalopatije pri kozi, zaklani v Franciji. To je bil prvi primer BSE, odkrit pri drobnici v naravnih pogojih.
(3)
Znanstveni odbor za biološke škodljivosti pri Evropski agenciji za varnost hrane (EFSA) je v svoji izjavi z dne 28. januarja 2005 poudaril, da je treba pomembnost tega edinega primera okužbe z BSE pri kozi v Franciji še oceniti. V ta namen je EFSA navedla, da bodo rezultati intenzivnejšega spremljanja transmisivnih spongiformnih encefalopatij pri kozah bistvenega pomena. Kot odgovor na to je Uredba Komisije (ES) št. 214/2005 (3) uvedla nov program za spremljanje transmisivnih spongiformnih encefalopatij pri kozah, s pričetkom 11. februarja 2005. V okviru tega novega programa spremljanja se je število testiranih zdravih koz, namenjenih za zakol, ter na kmetiji poginulih koz močno povečalo.
(4)
Uredba Komisije (ES) št. 36/2005 z dne 12. januarja 2005 o spremembi Prilog III in X k Uredbi Evropskega parlamenta in Sveta (ES) št. 999/2001 o epidemiološkem nadzoru transmisivne spongiformne encefalopatije pri govedu, ovcah in kozah (4) določa strategijo za preučitev morebitne navzočnosti goveje spongiformne encefalopatije (BSE) pri drobnici. Prvič, strategija vključuje izvajanje izločilne metode za vse potrjene primere TSE pri drobnici na ravni nacionalnih referenčnih laboratorijev. Drugič, primerjalno preizkušanje z najmanj tremi različnimi metodami v izbranih laboratorijih pod vodstvom Referenčnega laboratorija Skupnosti, ki se izvede na vseh primerih, kjer prvi presejalni test ni mogel izključiti prisotnosti BSE. Končno, je za potrditev rezultatov metode molekularne tipizacije potrebna tipizacija sevov miši. Prispevek Skupnosti krije vse stroške primerjalnega preizkušanja in tipizacije sevov miši.
(5)
Na zahtevo Komisije se je usklajevalna vloga CRL pri primerjalnih preizkušanjih in tipizaciji sevov miši, izvedenih v različnih laboratorijih, vključila v delovne programe za leto 2005.
(6)
Zato je treba povečati finančno pomoč Skupnosti letnemu delovnemu načrtu CRL, tako da bo pokrila dodatne stroške primerjalnih preizkušanj in tipizacije sevov miši.
(7)
Odločbo 2005/131/ES je treba ustrezno spremeniti.
(8)
Ukrepi, predvideni s to Odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Člen 5(1) Odločbe 2005/131/ES se spremeni na naslednji način:
„1. Skupnost dodeli finančno pomoč Združenemu kraljestvu za naloge in dolžnosti iz Poglavja B Priloge X k Uredbi (ES) št. 999/2001, ki jih bo opravljal Veterinary Laboratories Agency, Addlestone, Združeno kraljestvo, za spremljanje transmisivnih spongiformnih encefalopatij.
Za obdobje od 1. januarja 2005 do 31. decembra 2005 navedena finančna pomoč ne sme presegati 810 500 EUR.“
Člen 2
Ta odločba je naslovljena na Združeno kraljestvo Velike Britanije in Severne Irske.
V Bruslju, 13. junija 2005

Labels: 7
0
18
15